Vier buit duur juwele op kunsskou(Foto: The European Fine Art Foundation, Twitter) Die Belgiese polisie het Dinsdag twee van vier verdagtes in hul spore gestuit nadat hulle peperduur juwele op ’n kunsskou gebuit het. Die vier verdagtes, almal Belge, het helderoordag op die Europese kunsskou in Maastricht toegeslaan en ŉ vertoonkas met ŉ hamer stukkend geslaan, ten aanskoue van die besoekers. Die vertoonkas het diamantjuweliersware en ander items van die Londense juwelier Symbolic and Chase bevat. Foto’s en video’s wat op sosiale media versprei word, wys hoe die vier rowers met plat pette en brille op mense met handwapens dreig voordat hulle die vertoonkas breek. Hulle het daarna met ŉ sak vol juwele laat spat. Die lokaal waar die skou aangebied word, is ontruim, hoewel besoekers later teruggelaat is. Niemand is tydens die voorval beseer nie, het die polisie bevestig. Die polisie het ná die rooftog ŉ groot soektog van stapel gestuur waarby ŉ helikopter en snuffelhonde betrokke was. ’n 22-jarige en ŉ 26-jarige verdagte is kort daarna in ŉ grys voertuig met ŉ Belgiese nommerplaat van die pad getrek en geboei. Die ander twee verdagtes word steeds gesoek. Die Europese kunsskou is een van die grootstes van sy soort in Europa, en sluit honderde kunswerke in, onder meer ŉ tekening deur ŉ 17de-eeuse Nederlandse Ou Meester wat teen €1 miljoen (sowat R17 miljoen) te koop aangebied word. Besoekers geskok Die besoekers wat die rooftog aanskou het, het hul skok oor die voorval uitgespreek. Een van hulle, Jos Stassen, het aan plaaslike media vertel hy het na die uitstalling gegaan om in vrede na die kuns te kyk. “Ek het skielik ŉ geraas gehoor en toe ek omdraai, het ek die mans gesien,” vertel hy. “Een het begin om die vertoonkas met ’n hamer te slaan en die ander het die mense weggehou. Ek het ook ŉ wapen gesien. Alles het baie vinnig gebeur, maar ek bewe steeds.” Die hoofbestuurder van die kunsskou, Bart Drenth, sê die skou het goeie voorsorg getref vir sekuriteitsprotokol. Hy het die polisie geloof wat baie vinnig op die toneel was. Die frase “Peaky Blinders” het ná die klopjag op sosiale media in Nederland gewild geword omdat die pette wat die verdagtes gedra het, lyk soos dié in die Britse TV-misdaaddramareeks met dieselfde naam. Dit is nie die eerste keer dat die skou deur misdadigers geteiken word nie. ’n Ring en ’n diamanthalssnoer ter waarde van €860 000 (sowat R15 miljoen) wat aan ’n Londense juwelier behoort het, is in 2011 op dié skou gesteel. Nederland het ook onlangs ŉ string kunsdiefstalle gehad, met skilderye deur Vincent van Gogh en Frans Hals wat in 2020 tydens rooftogte gebuit is. Armed robbers trying to break into a display at the European Fine Art Fair in Maastricht, The #Netherlands @Raw_News1st pic.twitter.com/Y2u6B4r4i6 — RawNews1st???????? (@Raw_News1st) June 28, 2022